Creșa ce se construiește în cartierul Subcetate capătă contur, transmite primarul municipiului Bistrița, Ioan Turc.
Edilul bistrițean a efectuat miercuri dimineața o vizită pe șantier pentru a vedea în ce stadiu sunt acum lucrările.
"Inițiativa de a construi o creșă în cartierul Subcetate capătă contur. 85% din fundație este gata, se pune piatră spartă și nisip, după care vine turnată placa. Simultan, se lucrează și la rețelele de apă-canal, gaz și electricitate. Această investiție în valoare de circa 12 milioane de lei este asigurată prin Planul Național de Redresare și Reziliență. Va deservi 40 de copilași, constituiți în patru grupe. Familiile tinere care locuiesc în Subcetate vor avea o facilitate la îndemână unde să își lase copiii în cele mai bune condiții. Vom încerca să replicăm acest tip de creșă și în cartierul Viișoara", a spus primarul Ioan Turc.